Tidligere socialminister og nuværende medlem af Alternativet Manu Sareen mener, at udsigten til en legalisering af medicinsk cannabis ligger for langt ude i fremtiden.

Derfor tager han nu et drastisk skridt for at fremskynde processen og sagsøger Lægemiddelstyrelsen for at få lovliggjort frit køb af medicinsk cannabis, skriver Politiken lørdag.

»Forsøgsordningen med medicinsk cannabis går i gang i 2018 og skal evalueres i 2022, så realistisk set kan vi få et lovforslag i 2024. Det kan jeg ikke vente på, og det skal danskerne ikke vente på«, siger Manu Sareen, der selv benyttede sig af medicinsk cannabis, da han i sin ministertid blev ramt af stress.